b'\n_START_ARTICLE_\nKa\xc5\xa1alj\n_START_PARAGRAPH_\nKa\xc5\xa1alj (lat.: tussis) iznenadan je i \xc4\x8desto ponavljaju\xc4\x87i refleks koji poma\xc5\xbee da se iz di\xc5\xa1nih puteva izbace \xc5\xa1tetne izlu\xc4\x8devine, sekret, iritansi, strane \xc4\x8destice i mikrobi. Ka\xc5\xa1alj se sastoji od tri faze: udisanja, izdisanja i automatskog otpu\xc5\xa1tanja zraka iz plu\xc4\x87a, obi\xc4\x8dno popra\xc4\x87enog prepoznatljivim zvukom. _NEWLINE_Ka\xc5\xa1alj je \xc4\x8desto automatski, bez volje \xc4\x8dovjeka, a mogu\xc4\x87e je ka\xc5\xa1ljati i namjerno._NEWLINE_Ka\xc5\xa1alj \xc4\x8desto ukazuje na prisutnost bolesti. Mnogi virusi i bakterije \xc5\xa1ire se putem ka\xc5\xa1lja. Stoga prilikom ka\xc5\xa1ljanja treba staviti ruku na usta i redovito prati ruke._NEWLINE_Ka\xc5\xa1alj obi\xc4\x8dno proizlazi iz smetnji di\xc5\xa1nog sustava, a mo\xc5\xbee ga potaknuti i gu\xc5\xa1enje, pu\xc5\xa1enje, zaga\xc4\x91enost zraka, astma, reakcija na kapanje nosa, kroni\xc4\x8dni bronhitis, zatajenje srca i lijekovi kao \xc5\xa1to su ACE inhibitori. _NEWLINE_Lije\xc4\x8denje ka\xc5\xa1lja provodi se nakon pregleda lije\xc4\x8dnika i utvr\xc4\x91ivanja postoje\xc4\x87eg stanja. Ka\xc5\xa1alj nije uvijek jednako opasan. Lijekovi protiv ka\xc5\xa1lja obi\xc4\x8dno su u obliku sirupa._NEWLINE_Ka\xc5\xa1alj mo\xc5\xbee biti posljedica infekcije di\xc5\xa1nih putova kao \xc5\xa1to su: prehlada, upala plu\xc4\x87a, hripavac ili tuberkuloza. U velikoj ve\xc4\x87ini slu\xc4\x8dajeva razlog su akutnog ka\xc5\xa1lja, tj. ka\xc5\xa1lja kra\xc4\x87eg od 3 tjedna, prehlade.  Tuberkuloza se rijetko javlja._NEWLINE_Ka\xc5\xa1alj mo\xc5\xbee biti klasificiran po trajanju, karakteru i vremenu.  Trajanje mo\xc5\xbee biti akutno (iznenadna pojava) ako je prisutno manje od tri tjedna, subakutno ako je prisutno izme\xc4\x91u tri i osam tjedana i kroni\xc4\x8dno kada traje dulje od osam tjedana. Ka\xc5\xa1alj mo\xc5\xbee biti suh ili produktivan, ovisno postoji li ispljuvak. Mo\xc5\xbee se javljati samo no\xc4\x87u, samo danju ili i danju i no\xc4\x87u.'